जयपुर. एसएमएस अस्पताल में सुपर स्पेशलिटी सेंटर और आर्गन ट्रांसप्लांट सेंटर के लिए केन्द्र सरकार की ओर से 120 करोड़ रुपए का बजट स्वीकृत हो चुका है। एसएमएस मेडिकल कॉलेज की ओर से सात मंजिला बनने वाले भवन के लिए भेजा गया बिल्डिंग प्लान भी केन्द्र सरकार की ओर से स्वीकृत कर दिया गया है। इन दो स्वीकृतियों के साथ ही आर्गन ट्रांसप्लांट सेंटर के जल्दी ही शुरू होने की उम्मीद जागी है।
यह सेंटर ट्रोमा सेंटर के पास स्थित बंगला नम्बर 09 और 10 में बनाया जाएगा। प्रधानमंत्री स्वास्थ्य सुरक्षा योजना के तहत केन्द्र सरकार के अलावा 80 करोड़ रुपए राज्य सरकार की ओर से स्वीकृत किए जाएंगे। इस राशि के लिए सरकार स्वीकृति दे चुकी है।
अभी नौ और दस, जरूरत और दो बंगलाें की
फिलहाल सेंटर को नौ और 10 नम्बर बंगले मिल चुके हैं। लेकिन सुपर स्पेशलिटी सेंटर और भविष्य में मरीजों की अधिक संख्या और सुविधाओं को बढ़ाने के लिए बनाए जाने वाले भवन के लिए मेडिकल कॉलेज बंगला नम्बर दो और तीन की भी डिमांड कर चुका है। कॉलेज प्रशासन का कहना है कि विश्वस्तरीय सेंटर बार-बार नहीं बनते और उनमें काफी पैसा खर्च होता है। ऐसे में यदि एक साथ ही चारों बंगलाें पर काम शुरू हो तो भवनों को बेहतर बनाया जा सकता है। इसके लिए मेडिकल कॉलेज प्रशासन ने मुख्यमंत्री वसुंधरा राजे से भी इन दोनों बंगलाें के लिए मांग की है।
एसएमएस की टीम ने बनाई रूपरेखा
अतिरिक्त प्रधानाचार्य डॉ. दीपक माथुर के नेतृत्व में यूरोलॉजी के डॉ. विनय तोमर, कार्डियोथोरेसिक विभाग के डॉ. अनिल शर्मा व आरएन माथुर, नेफ्रोलॉजी विभाग के डॉ. धनंजय अग्रवाल और गेस्ट्रो विभाग के डॉ. संदीप निझावन, डॉ. अजय शर्मा लगातार बैठकें कर रहे हैं। भवन कैसे और किस मंजिल पर क्या-क्या बने, इसकी काफी लंबे समय से रूपरेखा तैयार की जा रही थी।
सुपर स्पेशलिटी के
लिए ग्राउंड फ्लोर पर लेबोरेट्री, इमरजेंसी व ओपीडी होगी।
इनके बनने के साथ ही एसएमएस अस्पताल में जहां मरीजों को अधिक सुविधाएं मिल सकेंगी वहीं विशिष्ट सेवाओं में भी एसएमएस अस्पताल और राजस्थान काफी
आगे बढ़ेगा।
यह-यह होगा भवन में
लीवर, किडनी और हार्ट ट्रांसप्लांट के लिए अलग से व्यवस्था होगी। हर प्रकार के ट्रांसप्लांट के
लिए अलग से ऑपरेशन थियेटर, आईसीयू और पोस्ट केयर यूनिट बनाई जाएगी।
hin_Deva hin_Deva hin_Deva hin_Deva hin_Deva hin_Deva bho_Deva bho_Deva hin_Deva hin_Deva hin_Deva mag_Deva hin_Deva